Asinas, en prencipiar os anyos 1960, l'actriz se trobaba en o punto culminant d'a suya carrera cinematografica, y heba esdevenito una actriz consagrata de raso, con a-saber-los exitos destacatos, prou conoixita internacionalment y con quantos premios destacatos u nominacions. Asinas, en 1960 acceptó rodar cinta Let's Make Love, dirichita por George Cukor, a on treballó con actors como Yves Montand, Tony Randall, Frankie Vaughan, Wilfrid Hyde-White u David Burns, encara que, en no cuacar-li o guión (de Norman Krasna y Hal Kanter) fació que Arthur Miller lo reescribise. Por ixo renunció Gregory Peck, qui en primerías yera previsto que tenese o papel masculín protagonista en a cinta, amás de renunciar succesivament os actors Cary Grant, Charlton Heston, Yul Brynner y Rock Hudson antis de que l'acceptase Yves Montand. Mientres o rodache, bi habió problemas, en sentir atracción o director (que yera ubiertament homosexual) por Yves Montand, con qui en ixe inte Marilyn prencipió una relación sentimental, que remató quan Yves se negó a albandonar a la suya muller, Simone Signoret. Por tot ixo, a cinta estió un fracaso de raso, mesmo de critica que de publico.